
Për kalimin në përgjegjësi administrimi, nga ministria e Mbrojtjes tE Ministria e Brendshme, për prefektin e qarkut të Kukësit, të pronës nr.481, me emërtim “Dega e mobilizimit”, me vendndodhje në Krumë, Has dhe për një ndryshim në vendimin nr.515, datë 18.7.2003 të Këshillit të Ministrave “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi ministrisë së mbrojtjes”, të ndryshuar

Në mbështetje të nenit 100 të Kushtetutës dhe të neneve 13 e 15 të ligjit nr.8743, datë 22.2.2001 “Për pronat e paluajtshme të shtetit”, të ndryshuar, me propozimin e Ministrit të Mbrojtjes, Këshilli i Ministrave

Vendosi:

1. Kalimin në përgjegjësi administrimi, nga Ministria e Mbrojtjes te Ministria e Brendshme, për prefektin e qarkut të Kukësit, të pronës nr.481, me emërtim “Dega e mobilizimit”, në Krumë, Has, sipas formularit që i bashkëlidhet këtij vendimi, për t’u përdorur për vendosjen dhe sistemimin e stacionit të Policisë së Mbrojtjes nga Zjarri dhe të Shpëtimit (PMNZSH), të rrethit Has.
2. Prona nr.481, me emërtim “Dega e mobilizimit”, në Krumë, Has, të hiqet nga lista e inventarit të pronave të paluajtshme shtetërore, e cila i bashkëlidhet vendimit nr.515, datë 18.7.2003 të Këshillit të Ministrave, të ndryshuar.
3. Ministrisë së Brendshme dhe prefektit të qarkut të Kukësit u ndalohet të ndryshojnë destinacionin e pronës, të përcaktuar në pikën 1 të këtij vendimi, ta tjetërsojnë ose t’ua japin në përdorim të tretëve.
4. Ngarkohen Ministri i Mbrojtjes, Ministri i Brendshëm, prefekti i qarkut të Kukësit dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

